tartuNLP/wikipedia-smugri-20251201 huggingface dataset:
Alissa Galljamova

Alissa Mihhailovna Galljamova (vene keeles Алиса Михайловна Галлямова; sündinud 18. jaanuaril 1972 Kaasanis) on vene maletaja, naiste suurmeister (1989).
Galljamova on pärit vene-tatari perekonnast. Ta on kolmekordne Venemaa naiste malemeister (1997, 2009, 2010). Euroopa naiste meistrivõistlustel võitis ta kaks pronksmedalit (2002, 2017).
Galljamova mängis maailmameistrivõistlustel. 1990. aastal MM-i pretendentide turniiril Bordžomis jagas ta 3.–4. kohta. 1991. aastal MM-i tsoonidevahelisel turniiril Suboticas jagas ta 8.–12. kohta. 1993. aastal MM-i tsoonidevahelisel turniiril Jakartas sai teise koha ja pääses edasi Tilburgis peetud pretendentide turniirile, kus saavutas 4.–5. koha. 
1995. aastal MM-i tsoonidevahelisel turniiril Chişinăus jagas Galljamova 3.–6. kohta ja pääses edasi 1997. aastal Groningenis peetud pretendentide turniirile. Galljamova võitis turniiri (teise koha sai Xie Jun). Reglamendi järgi turniiri kaks paremat pidid mängima 1998. aastal matši selgitamaks uue tiitlipretendendi. FIDE määras toimumise paigaks Shenyang Shi. Galljamova sellega ei nõustunud ja FIDE kuulutas tiitlipretendendiks Xie Juni. Kuid MM-i tiitlimatš jäigi pidamata ja FIDE otsustas, et MM-matši mängivad Xie Jun ja Galljamova. 1999. aastal Kaasanis ja Shenyang Shis toimunud tiitlimatši Galljamova kaotas tulemusega 6½:8½.
2006. aastal MM-i turniiril Jekaterinburgis võitis Galljamova poolfinaalis Viktorija Čmilytėt, kuid kaotas finaalis Xu Yuhuale.
Ta võitis naiste maleolümpiatel Nõukogude Liidu (1990) ja Ukraina (1992) naiskonna koosseisus hõbemedali ning Venemaa naiskonna koosseisus kuldmedali (2010) ja kaks pronksmedalit (1996, 2000). 
Galljamova sai FIDE-lt 1988. aastal naiste rahvusvahelise meistri, 1989. aastal naiste suurmeistri ja 1993. aastal rahvusvahelise meistri nimetuse. 
Ta oli abielus malesuurmeister Vassõl Ivantšukiga.
Halkomelemi keel

Halkomelemi keel ("Halq̓eméylem" ülemjooksu murdes, "Hul̓q̓umín̓um̓" saare murdes, "Hən̓q̓əmin̓əm̓" alamjooksu murdes) on Põhja-Ameerika põliskeel, mida räägitakse Briti Columbias.
Sihtasutus Noored Olümpiale

Sihtasutus Noored Olümpiale on sihtasutus, mis korraldab Eesti noortele sportlastele suunatud toetusprogrammi. Toetus kestab olümpiatsükli ning sisaldab koolitusi turundus- ja kommunikatsioonioskuste ning vaimse poole arendamuseks.
Suja keel

Suja keel on žee keelkonda kuuluv keel, mida räägivad sujad Brasiilias Mato Grosso osariigis.
2006. aasta andmetel rääkis suja keelt 350 inimest.
Suja keeles on 13 konsonantfoneemi ja 15 vokaalfoneemi.
Tatjana Kossintseva

Tatjana Anatoljevna Kossintseva (vene keeles Татьяна Анатольевна Косинцева; sündinud 11. aprillil 1986 Arhangelskis) on vene maletaja, rahvusvaheline suurmeister (2009).
Kossintseva on suurmeistri Nadežda Kossintseva õde. 
Ta tuli kahel korral Euroopa naiste malemeistriks (2007, 2009). Lisaks kahele kuldmedalile võitis ta Euroopa meistrivõistlustelt kaks hõbemedalit (2012, 2014) ja ühe pronksmedali (2003).
Kossintseva esines korduvalt naiste maailmameistrivõistlustel, kuid kaheksandikfinaalist kaugemale ta ei jõudnud.
Ta sai FIDE-lt 2001. aastal naiste rahvusvahelise meistri, 2001. aastal naiste suurmeistri, 2004. aastal rahvusvahelise meistri ja 2009. aastal rahvusvahelise suurmeistri nimetuse.
Nadežda Kossintseva

Nadežda Anatoljevna Kossintseva (vene keeles Надежда Анатольевна Косинцева; sündinud 14. jaanuaril 1985 Arhangelskis) on vene maletaja, rahvusvaheline suurmeister (2011).
Kossintseva on malesuurmeister Tatjana Kossintseva õde. 
2008. aastal tuli ta Venemaa naiste malemeistriks. Ta võitis Euroopa naiste meistrivõistlustel hõbemedali (2005) ja pronksmedali (2007).
Kossintseva on mänginud naiste maailmameistrivõistlustel: 2008. aastal pääses ta kaheksandikfinaali ja 2012. aastal veerandfinaali. Naiste maleolümpial 2010. ja 2012. aastal võitis ta Venemaa naiskonna koosseisus kuldmedali.
Ta sai FIDE-lt 2001. aastal naiste rahvusvahelise meistri, 2002. aastal naiste suurmeistri, 2004. aastal rahvusvahelise meistri ja 2011. aastal rahvusvahelise suurmeistri nimetuse.
Pia Cramling

Pia Cramling (sündinud 23. aprillil 1963 Stockholms) on rootsi maletaja, rahvusvaheline suurmeister (1992).
Cramling jagas 1987. aastal Rootsi meistrivõistlustel 2.–3.kohta (võistles koos meesmaletajatega). Ta tuli 2003. ja 2010. aastal Euroopa naiste malemeistriks. 
Ta mängis naiste maailmameistrivõistlustel. 1985. aastal tsoonidevahelisel turniiril Havannas jagas ta 3.–5. kohta. Järelmatšis kolmandale kohale oli ta parim ja pääses 1986. aastal Malmös toimunud pretendentide turniirile, kus ta jagas 4.–5. kohta. 1993. aastal tsoonidevahelisel turniiril Jakartas (39 osavõtjat) jagas Cramling 6.–8. kohta ja pääses 1994. aastal Tilburgis peetud 9 osavõtjaga pretendentide turniirile, kus ta tuli Zsuzsa Polgári ja Maia Tšiburdanidze järel kolmandaks. 1997. aastal Groningenis pretendentide turniiril tuli ta 10 osavõtja seas 8. kohale.
2004. aastal MM-i turniiril Elistas sai Cramling turniiritabelis 6. asetuse. Kaheksandikfinaalis kaotas ta Viktorija Čmilytėle. 2006. aastal MM-i turniiril Jekaterinburgis sai ta turniiritabelis 3. asetuse, kuid kaheksandikfinaali ei pääsenud. 2008. aastal MM-i turniiril Naltšikis võitis ta teises ringis Tan Zhongyid ja veerandfinaalis Antoaneta Stefanovat, kuid kaotas poolfinaalis Aleksandra Kostenjukile. 2015. aastal MM-i turniiril Sotšis võitis ta kaheksandikfinaalis Valentina Guninat ja veerandfinaalis Anna Muzõtšukki, kuid kaotas poolfinaalis Natalja Pogoninale. 2017. aastal MM-i turniiril Teheranis kaotas Cramling kaheksandikfinaalis Kostenjukile.
Cramling võitis 2003. aastal Tallinnas rahvusvahelisel kiirmaleturniiril Meenutades Paul Kerest naisteturniiri. 
Ta sai FIDE-lt 1982. aastal naiste suurmeistri, 1983. aastal rahvusvahelise meistri ja 1992. aastal rahvusvahelise suurmeistri nimetuse. 
Cramling on abielus malesuurmeister Juan Manuel Bellón Lópezega, neil on tütar Anna Cramling Bellón.
Anna Sharevich

Anna Sharevich (valgevene keeles Ганна Шарэвіч "Hanna Šarevič"; sündinud 18. detsembril 1985 Brestis) on valgevene päritolu ameerika maletaja, naiste suurmeister (2006).
Sharevich onn neljakordne Valgevene naiste malemeister (2002, 2005, 2007, 2011). 
2014. aastast mängib ta Ameerika Ühendriikide eest. Elab USA-s.
Sharevich sai FIDE-lt 2003. aastal naiste rahvusvahelise meistri ja 2006. aastal naiste suurmeistri nimetuse.
Irina Krush

Irina Krush (sündinud 24. detsembril 1983 Odessas) on ameerika maletaja, rahvusvaheline suurmeister (2013).
Krush emigreerus 1989. aastal koos vanematega Ameerika Ühendriikidesse. Elama asusid nad Brooklynisse. 14-aastaselt võitis ta Ameerika Ühendriikide naiste meistrivõistlused. Krush on seitsmekordne USA naiste malemeister (1998, 2007, 2010, 2012, 2013, 2014, 2015). 
2000. aastal naiste maailmameistrivõistluste turniiril New Delhis võitis ta avaringis Zhu Cheni (2001. aasta naiste maailmameister), kuid sai kaotuse teises ringis. 2012. aastal MM-i turniiril Hantõ-Mansiiskis võitis Krush teises ringis Pia Cramlingit, kuid sai kaotuse kaheksandikfinaalis. 2018. aastal MM-i turniiril Hantõ-Mansiiskis pääses ta 32 parema hulka, kuid teises ringis kaotas selle turniiri võitnud Ju Wenjunile.
Ta mängis USA võistkonna koosseisus kuuel naiste maleolümpial (1998, 2002–2010); sai neilt võistkondliku hõbe- (2004) ja pronksmedali (2008).
Krush sai FIDE-lt 2001. aastal naiste suurmeistri, 2001. aastal rahvusvahelise meistri ja 2013. aastal rahvusvahelise suurmeistri nimetuse.
Abja–Valga raudtee

Abja–Valga raudtee oli kitsarööpmelise raudteelõik, mis oli aastatel 1928–1939 kavandatud Viljandi–Mõisaküla raudtee haruna Abja-Paluojalt läbi Tõrva Valka, et hoida kokku Läti transiidikuludelt ja edendada ääremaade majandust. 
Raudtee siht raiuti sisse ja hakati rööpaid maha panema, kuid II maailmasõda katkestas harutee ehituse.
Mona Khaled

Mona Khaled (sündinud 9. aprillil 1994) on Egiptuse maletaja, naiste suurmeister (2007).
Khaled on kolmekordne Aafrika naiste malemeister (2007, 2011, 2015) ja kahekordne Araabia maade naiste malemeister (2008, 2015). 2013. aastal võitis ta Egiptuse malemeistrivõistlused (võistles tiitlile koos meesmaletajatega). 2014. aastal tuli Khaled Vahemere maade naiste malemeistriks.
Neljal korral Aafrika esivõistlustel esikolmikusse jõudmisega (2007, 2009, 2011, 2016) kvalifitseerus Khaled naiste maailmameistrivõistlustele (64 osavõtjat), kus sai turniiritabelis asetuse viimaste sekka (2012. ja 2017. aastal asetati 60-ks). Avaringist ta edasi ei pääsenud – 2008. aastal Naltšikis kaotas Hou Yifanile (hilisem maailmameister), 2010. aastal Antakyas kaotas Tatjana Kossintsevale, 2012. aastal Hantõ-Mansiiskis kaotas Katerõna Lagnole ja 2017. aastal Teheranis kaotas Nana Dzagnidzele (tulemusega 2:4).
Khaled on esimene Araabia maade naismaletaja, kellele FIDE on andnud naiste suurmeistri nimetuse.
STS-92

STS-92 oli NASA Space Shuttle'i programmi 100. missioon.
Missiooni teenindas kosmosesüstik Discovery ja see viis Rahvusvahelisse Kosmosejaama Integrated Truss Structure'i Z1 sõrestiku, neli güroskoopi ja PMA-3 põkkumisvärava. Missioon startis 11. oktoobril 2000 ja naasis Maale 24. oktoobril.
STS-106

STS-106 oli NASA Space Shuttle'i programmi 99. missioon.
Missiooni teenindas kosmosesüstik Atlantis ja see viis Rahvusvahelisse Kosmosejaama Zvezda mooduli kolm akut ja varustust 1. ekspeditsiooni jaoks. Ekspeditsioon saabus jaama mõni kuu pärast STS-106 lõppu. STS-106 startis 8. septembril 2000 ja naasis Maale 20. septembril.
Kanefoor

Kanefoor (vanakreeka keeles κανηφόρος "kanephoros" 'korvikandja') on karüatiidi erikuju, korvi või korviga sarnanevat kapiteeli pea peal kandev tütarlapsekuju. Arhitektuurielemendina on tuntud alates renessansskunstist, olnud kasutusel nii arhitektuurse kaunistuselemendina kui ka iseseisva aiaskulptuurina.
Mõiste ja motiiv pärineb Vana-Kreekast, kus suursugused neitsid kandsid jumalate auks korraldatud pidustustel korvides pühi esemeid.
STS-101

STS-101 oli NASA Space Shuttle'i programmi 98. missioon.
Missiooni teenindas kosmosesüstik Atlantis ning selle peamine eesmärk oli valmistada Rahvusvaheline Kosmosejaam ette 1. ekspeditsiooni saabumiseks. Missioon startis 19. mail 2000 ja naasis Maale 29. mail.
Missiooni probleem sarnanes kosmosesüstiku Columbia katastroofi omaga, sest vasaku tiiva kuumuskilbis oli kahjustatud liitekoht, mille kaudu pääsesid kuumad gaasid tiiva sisemusse. Kuna gaasid ei tunginud sügavale tiiva sisemusse, pidas Atlantis atmosfääri sisenemise vastu ja tekkinud kahjustused parandati enne järgmist missiooni.
Margėnai kihistik

Margėnai kihistik on ordoviitsiumi ladestu Pirgu lademe Ukmerge kihistu ülemine kihistik. Seda hakkasid esimesena eristama Jevlampijus Laškovas, Nijolė Sidaravičienė ja Juozas Paškevičius aastal 1976. Kihistik on nime saanud Margėnai küla järgi. Eesti alal kihistiku kivimeid ei esine, neid eristatakse vaid Leedu ida- ja keskosas.
Kihistiku stratotüüp on Svedasai 252 puurauk, kus kihistiku kivimid esinevad 550,2–553 meetril. Kihistik lamab Alksniai kihistikul. Kihistiku suurim paksus on 8,5 meetrit.
Kihistiku kivimiteks on lubjakivi ja rohekashall dolomiidistunud mergel. Kihistiku merglid sisaldavad mattunud murdepinnastega lubjakivipangaseid.
Alksniai kihistik

Alksniai kihistik on ordoviitsiumi ladestu Pirgu lademe Ukmerge kihistu alumine kihistik. Seda hakkasid esimesena eristama Jevlampijus Laškovas, Nijolė Sidaravičienė ja Juozas Paškevičius aastal 1976. Kihistik on nime saanud Alksniai küla järgi. Eesti alal kihistiku kivimeid ei esine, neid eristatakse vaid Leedu ida- ja keskosas.
Kihistiku stratotüüp on Svedasai 252 puurauk, kus kihistiku kivimid esinevad 553–558,9 meetril. Kihistikul lasub Margėnai kihistik. Kihistiku suurim paksus on 17 meetrit.
Kihistiku kivimiteks on hall detriiti sisaldav sõlmjas lubjakivi ja rohekashall mergel.
Harju (Helsingi)

Harju (Rootsi keeles Ås) on Helsingi asum, mis paikneb kesklinna põhjaosas. Harju on Alppiharju piirkonna osa. 
Harjus elas 1. jaanuari 2005 seisuga 7237 inimest. Asumi pindala on 0,27 km².
Harjus on koos naabruses asuva Torkkelinmäki asumiga kõige suurem asustustihedus km² kohta. Asumis on enamasti väga väikesed ühe inimese korterid.
Boavista F.C.

Boavista Futebol Clube on Portugali spordiklubi, mis tegutseb Portos.
Klubi eelkõige tuntud tänu oma jalgpallimeeskonnale, mis mängib riigi kõrgliigas Primeira Liga. Boavista on jalgpallis tulnud korra riigi meistriks, võitnud viis karikat ja kolm superkarikat, millega on see Portugali suure kolmiku (Benfica, Porto ja Sporting) järel edukuse poolest neljas klubi. See on Belenensese kõrval vaid üks kahest klubist, mis on peale suurt kolmikut meistriks tulnud. Boavista on korduvalt osalenud Euroopa klubide võistlustel. Hooajal 2002–03 jõuti UEFA karikavõistlustel poolfinaali, kus kaotati Šotimaa klubile Celtic.
Boavista suurim rivaal on Porto ning klubide omavaheliste derbit nimetatakse "O Derby da Invicta"'ks.
Lisaks jalgpallile tegeldakse klubis muuhulgas veel male, võimlemise, jalgrattasõidu, saalijalgpalli, võrkpalli, rulluisuhoki ja poksiga.
* Võitja (1): 2000–01
* Võitja (5): 1974–75, 1975–76, 1978–79, 1991–92, 1996–97
*"Teine koht (1):" 1992–93
* Võitja (3): 1979, 1992, 1997
*"Teine koht (1):" 2001
* Võitja (2): 1936–37, 1949–50
* Võitja (1): 1913–14
Julius Kangur

Julius Kangur (11. detsember 1918 Tartu – 12. jaanuar 1972 Lakewood) oli eesti ujuja.
Haridus.
Õppis Treffneri Gümnaasiumis ja Tartu õhtugümnaasiumis. Lõpetas aastal 1941 Tartu 5. Keskkooli. Tartu Ülikoolis on ta õppinud veterinaariat, kehalist kasvatust ja õigusteadust (ühtegi neist lõpetamata).
Sportlikud saavutused.
Julius Kangur tuli kolmel aastal rinnuliujumises Eesti meistriks. Ta ujus esimese eestlasena 200 meetrit rinnuli alla kolme minuti. Kõik rekordid ujus Kangur Elvas.
1937. aastal tunnustati teda kuldujuja tiitliga.
Ühiskondlik elu.
Töötas Tartus kindlustusseltsis "Eesti".
1943. aasta alguses määrati ta Akadeemilise Spordiklubi juhiks.
1944. aastal lahkus Kangur Saksamaa kaudu USA-sse, kus tegutses ettevõtjana.
1950. aastatel rajas ta USA-s Eesti Ühingu Kesk-Hudsonis. Lisaks pidas New Yorgis Eesti Haridusseltsi esimehe ametit ja juhtis Lakewoodi Eesti Seltsi. Edasi tuli juba Balti Ameerika Komitee esimehe amet. Mitmel korral valiti ta Eesti Rahvuskomitee Ühendriikides esimeheks.
Isiklikku.
25. mail 1940 abiellus ta Elva kirikus Laine Raudsepaga.
Julius Kangur on koostanud kaheköitelise raamatu “Eesti sport”.
Nuhhalki keel

Nuhhalki keel ehk bellakuula keel on sališi keelkonna rannikusališi keelte hulka kuuluv keel, mida räägivad nuhhalkid Kanadas Briti Columbias Bella Coola omavalitsuses Bella Coola jõe suudmealal.
Nuhhalki keel on väljasurev keel. 2014. aasta andmetel oskas 1660 hõimu liikmest nuhhalki keelt emakeelena vaid 17 inimest. Lisaks on 510 poolkeelset kõnelejat.
Nuhhalki keeles on 28 konsonantfoneemi ja 3 vokaalfoneemi.
Nuhhalki keel on tuntud pikkade konsonandijadade poolest ja sõnade poolest, mis koosnevad vaid obstruentidest, nt:
 [t͡sʰkʰtʰskʷʰt͡sʰ] 'ta saabus';&lt;br&gt;
 [kʼxɬ:tʰsxʷ sɬχʷtʰɬ:t͡s] 'sa olid näinud, et ma olin läbikäigust läbi läinud'.
Silp võib koosneda vokaalist, konsonandist ja vokaalist, aga ka ühest kaashäälikust või kaashäälikuühendist, mis koosneb klusiilist ja frikatiivist.
STS-99

STS-99 oli NASA Space Shuttle'i programmi 97. missioon.
Missiooni teenindas kosmosesüstik Endeavour ja selle peamiseks eesmärgiks oli Shuttle Radar Topography Missioni läbiviimine. Missioon startis 11. veebruaril 2000 ja maandus 20. veebruaril.
See oli kosmosesüstiku Endeavour viimane missioon, mille ajal ei külastatud kosmosejaama.
Keskkonnaajalugu

Keskkonnajalugu on ajalugu ja ökoloogiat ühendav teadusharu, mis uurib loodusmuutuste mõju kultuuri ajaloole ja kultuuri toimet ökosüsteemile.
Keskkonnaajalugu laiendab ajaloo käsitlust loodusprotsesside dünaamika lisamisega, vaadates seega kultuuriprotsesse ökosüsteemi raames. 
2019. aasta augustis toimus Tallinnas suur, umbes 500 osavõtjaga rahvusvaheline keskkonnaajaloo konverents "Boundaries in/of environmental history", mille korraldajad olid Eestist Ulrike Plath, Kati Lindström, Kadri Tüür, Linda Kaljundi, Sirli Peda ja Sirje Vägi.
Baltic Sea Science Center

Baltic Sea Science Center (eesti keeles "Läänemere teaduskeskus") asub Skanseni vabaõhumuuseumis Stockholmis.
Keskuse loomist aitas rahastada sihtasutus BalticSea2020 ning seda nõustasid teadlased Stockholmi Ülikoolist ja Rootsi Põllumajandusteaduste Ülikoolist.
Skansen ja BalticSea2020 alustasid koostöökõnelusi 2015. aastal ning ehitustegevus algas 2016. aasta sügisel. Keskus avati külastajatele 11. aprillil 2019.
Irine Kharisma Sukandar

Irine Kharisma Sukandar (sündinud 7. aprillil 1992 Jakartas) on indoneesia maletaja, naiste suurmeister (2009).
Sukandar on neljakordne Indoneesia naiste malemeister (2006–2010) ja kahekordne Aasia naiste malemeister (2012, 2014).
Ta mängis 2015. ja 2017. aastal naiste maailmameistrivõistlustel, kuid mõlemal korral kaotas avaringis ja 32 parema hulka ei pääsenud.
Sukandar sai FIDE-lt 2007. aastal naiste rahvusvahelise meistri, 2009. aastal naiste suurmeistri ja 2014. aastal rahvusvahelise meistri nimetuse.
Žansaja Äbdimälik

Žansaja Danijarkõzõ Äbdimälik (kasahhi keel Жансая Даниярқызы Әбдімәлік; sündinud 12. jaanuaril 2000 Almatõs) on kasahhi maletaja, rahvusvaheline suurmeister (2018). 
Äbdimälik on 2016. aasta Kasahstani naiste malemeister. 2017. aastal Tarvisios tuli ta naisjuunioride maailmameistriks. 2018. aastal mängis ta naiste maailmameistrivõistlustel Hantõ-Mansiiskis, kus sai turniiritabelis 15. asetuse (64 osavõtjat, nokautsüsteem). Ta mängis end veerandfinaali, kuid edasipääsu poolfinaali sulges kaotus Marija Muzõtšukile.
Ta sai FIDE-lt 2011. aastal naiste rahvusvahelise meistri, 2014. aastal naiste suurmeistri, 2017. aastal rahvusvahelise meistri ja 2018. aastal rahvusvahelise suurmeistri nimetuse.
Välislingid.
Dinara Säduakasova

Dinara Ramazankõzõ Säduakasova (kasahhi keel Динара Рамазанқызы Сәдуақасова; sündinud 31. oktoobril 1996 Akmolas) on kasahhi maletaja, naiste suurmeister (2012). 
Säduakasova tuli 2015. aastal Dušanbes Kesk-Aasia naiste malemeistriks ja 2016. aastal Odishas Bhubaneswaris naisjuunioride maailmameistriks. Aasia naiste malemeistrivõistlustel võitis ta 2016. aastal Taškentis hõbemedali ja 2019. aastal Hebeis Xingtais kuldmedali. 
Ta mängis naiste maailmameistrivõistlustel. 2017. aastal MM-i turniiril Teheranis (64 osavõtjat) kaotas ta teises ringis Harika Dronavallile ja kaheksandikfinaali ei pääsenud. 2018. aastal MM-i turniiril Hantõ-Mansiiskis jõudis ta teise ringi, kus kaotas Antoaneta Stefanovale.
Säduakasova sai FIDE-lt 2011. aastal naiste rahvusvahelise meistri, 2012. aastal naiste suurmeistri ja 2017. aastal rahvusvahelise meistri nimetuse. 
Välislingid.
Assassin's Creed III

"Assassin's Creed III" on 2012. aastal ilmunud Ubisoft Montreali toodetud ajalooline seiklusmärulimäng, mis on viies mäng "Assassin's Creedi" videomänguseerias ja kaudne järg mängule "". Mäng ilmus PlayStation 3 ja Xbox 360 jaoks 30. oktoobril 2012 ning Wii U ja Microsoft Windowsi jaoks 2012. aasta novembris.
Mängu sündimustik leiab aset koloniaalajastul 18. sajandil: samaaegselt, enne ja pärast aastatel 1754–1783 toimunud Ameerika revolutsiooni.
2018. aasta septembris kuulutati välja mängu uuendatud versioon (Assassin's Creed III Remastered), mis sisaldab kaasaegsemaid graafikalahendusi ja täiendatud mängumehaanikaid. Uuendatud versioon ilmus 29. märtsil 2019 Microsoft Windowsile, PlayStation 4 ja Xbox One'ile nii eraldiseisva mänguna kui ka allalaaditava lisana mängule "Assassin's Creed Odyssey". 21. märtsil 2019 ilmus mäng ka Nintendo Switchile.
Tu-124 maandumine Neevale

Tu-124 maandumine Neevale oli 21. augustil 1963 Leningradis juhtunud lennuõnnetus.
Aerofloti uus reisilennuk Tu-124 startis 21. augusti 1963 hommikul Ülemiste lennuväljalt regulaarsele lennule Tallinn-Moskva. Õhkutõusnud lennukil ei õnnestunud telikut lõpuni sisse tõmmata. Tallinnas oli udu ja sinna tagasi pöörduda ei saanud, sellepärast suunasid lennujuhid lennuki Leningradi, et maanduda Pulkovo lennuväljale. Pulkovos tehti ettevalmistusi lennuki maandumiseks kõhule betoonraja kõrval. Kohal olid tuletõrje- ja kiirabiautod. Lennuk jäi tiirlema lennuvälja lähistel 500 m kõrgusel, et kulutada paagid kütusest tühjaks — et lennuk oleks maandumisel kergem ja et vähendada tuleohtu. Lennuki meeskond üritas lennuki garderoobi eesriiet hoidva toru abil lahti taguda kinnikiilunud telikut, aga see ei õnnestunud.
Kaheksandal ringil, kui lennuk oli lennuväljast 21 km kaugusel ja kütusenäidikute järgi kütust lennuväljani jõudmiseks piisavalt, seiskus vasak mootor kütuse lõppemise tõttu. Lennukil lubati lennata otse üle linna lennuväljale, aga kohe varsti seiskus ka teine mootor. Lennuk alustas planeerimist kesklinna kohal poole kilomeetri kõrgusel. Lennuväljani jõuda oli võimatu. Ei jäänud muud üle, kui katsuda maanduda Neeva jõele. Lennuki komandör andis juhtimise üle teisele piloodile, kes oli teeninud merelennuväes ja kellel oli vette maandumise kogemust. Lennuk lendas üle Maloohtinski prospekt 6 maja ning 4 meetri kõrguselt üle ehitamisel oleva Aleksander Nevski silla ja maandus 14 sekundit pärast mootorite seiskumist vette raudteesilla lähedal. Jõgi on selles kohas 400 m lai. Vesi hakkas küll tungima vigastuste tõttu lennukisse, aga jõel sõitnud aurupuksiir vedas lennuki kalda äärde ning kõik 45 reisijat ja lennuki 7-liikmeline ekipaaž pääsesid lennukist elusa ja tervena.
Kantonpiilar

Kantonpiilar (prantsuse keeles "pilier cantonné"), ka kantoneeritud piilar on piilar, mille ümmarguse, hulknurkse või ruudukujulise põhiplaaniga keskosa on ümbritsetud neljast turbast või poolsambast, üks kimppiilari erikujusid. Eugène Viollet-le-Duc nimetab kantonpiilariks igasugust piilarit, mille keskset südamikku ümbritseb ristikujuliselt neli poolsambakest. Kunstileksikoni (2001) kitsama määratluse kohaselt on kantonpiilar nelinurkne piilar, mille nurkadel on kantide asemel pool- või kolmveerandringilise ristlõikega turbad.
Kantonpiilarid asuvad tavaliselt pealöövi arkaadis ja kolonnetid on mõtteliseks jätkuks neilt algavatele roietele. Enim seostub kõrggooti sakraalarhitektuuriga.
Etümoloogia.
Nimetus on pärit prantsuskeelsest vapiterminoloogiast. Heraldikas tähendab "cantonné" vapikilbi mõttelist neljaks osaks jaotatust ümber keskse vapikujundi, nii et iga osa kannab omakorda kujundeid või sümboleid.
Kujunemine ja kasutus arhitektuuris.
Erwin Panofsky sõnul hüljati varane kimppiilar ajutiselt pärast Senlis', Noyoni ja Sensi katedraale ning lasti löövi arkaadidel kerkida lihtsatelt silinderjatelt piilaritelt, kuid et see ei väljendanud piilarite struktuuri kaudu kõrgseina ja võlvide rütmi ning vähendas ruumiühtsust, leiutati kantoneeritud piilar, sammaspiilar nelja juurdeliidetud kolonnetiga. Ehk küll see Chartres'is, Reimsis ja Amiens'is kasutamist leidnud tüüp kajastas piilaril pea- ja külglöövide transversaalroideid ja arkaadikaari, ei lasknud see "väljendada" diagonaalroideid ja St.-Denis' basiilika ümberehituses pöörduti kimppiilari juurde tagasi.
STS-93

STS-93 oli NASA Space Shuttle'i programmi 95. missioon.
Missiooni teenindas kosmosesüstik Columbia ja see viis orbiidile Chandra kosmoseteleskoobi. See oli Space Shuttle'i programmi raskeima lastiga missioon, sest orbiidile viidud last kaalus üle 22,7 tonni. Columbia startis missioonile 23. juulil 1999 ja naasis Maale 28. juulil.
Pärast missiooni lõppu, läks Columbia hooldusesse ja selle järgmine missioon oli STS-109, mis toimus 2002. aastal.
Probleemid stardil.
Missiooni stardi ajal märkasid lennujuhid, et Columbia pardal oli tekkinud lühis ning keskmise ja parempoolse peamootori kontrollerid olid välja lülitunud. Pardaarvutid parandasid vead, isoleerides lühises koha ülejäänud elektrisüsteemist ja elektrikatkestusest mõjutatud peamootoreid juhtisid edasi tagavarakontrollerid. Hiljem selgus, et lühise tekitas kruvi vastu hõõrunud elektrijuhe. Peamootorite uurimisel selgus, et ühe kasutamata kütuse sissepritsepihusti kullast kate oli stardi ajal eraldunud ning lõhkunud kolm mootoridüüsi jahutustoru. Vea analüüsi kohaselt oleks viie-kuue toru samas kohas purunemisel mootori düüsi auk põlenud ning see oleks võinud põhjustada mootori ja kogu kosmoselaeva purunemise.
Ås

Ås on asula (tiheasustusega paikkond) Norras Akershusi maakonnas 30 km Oslost lõunas, umbes 12 km Drøbakist idas ja umbes 8 km Ski'st lõunas, Åsi valla keskus.
Pindala on 4,75 km², elanike arv 10 766, rahvastiku tihedus 2267 in/km² (andmed seisuga 1. jaanuar 2018). Elanikkond moodustab veidi üle poole Åsi valla elanikkonnast.
Åsis on Åsi raudteejaam (Østfoldbaneni lääneharul), Åsi keskkool ning Norra keskkonna- ja bioteaduste ülikool. On tööstusettevõtteid (peamiselt puidutööstus).
Åsil on maanteeühendus Drøbakiga läänes ja Skiga põhjas (Fylkesvei 152), tee on ühenduses Oslosse viiva teega. Linnalähirong viib Oslosse ja Mossi.
Åsi raekoja on projekteerinud Sigurd Rage. Åsi kirik ehk Åsi peakirik (1867) on tellistest ja graniidist uusgooti stiilis kirik (arhitekt Jacob Wilhelm Nordan).
Nimi Ås tähendab 'küngas', asula on nime saanud madala künka järgi, millele on ehitatud kirik.
Rani Hamid

Rani Hamid (bengali keeles রাণী হামিদ; sündinud 14. juulil 1944 Sylhetis Sylheti jaotises) on Bangladeshi maletaja, naiste rahvusvaheline meister (1985).
Hamid hakkas malet mängima 34-aastaselt. Ta on 19-kordne Bangladeshi naiste malemeister (ajavahemikus 1979–2018) ja kolmekordne Briti naiste malemeister (1983, 1985, 1989).
Pärast FIDE tsooniturniiri võitu (2017) pääses ta mängima 2018. aastal naiste maailmameistrivõistlustele Hantõ-Mansiiskis (64 osavõtjat), kus aga kaotas avaringis Anna Muzõtšukile ja 32 parema hulka ei pääsenud. Ta oli turniiril vanim mängija.
Anna Muzõtšuk

Anna Olegivna Muzõtšuk (ukraina keeles Анна Олегівна Музичук; sündinud 28. veebruaril 1990 Lvivis) on ukraina maletaja, rahvusvaheline suurmeister (2012).
Anna Muzõtšuk on malesuurmeister Marija Muzõtšuki õde. 
Ta tuli kahel korral Ukraina naiste malemeistriks (2003, 2014). 2010. aastal võitis ta Poolas Chotowas naisjuunioride maailmameistrivõistlustel kuldmedali ja 2012. aastal Gaziantepis Euroopa naiste meistrivõistlustel pronksmedali.
Aastatel 2004–2014 esindas Muzõtšuk rahvusvahelistel malevõistlustel Sloveeniat.
Muzõtšuk mängis naiste maailmameistrivõistlustel. 2010. aastal MM-i turniiril Antakyas kaotas ta kaheksandikfinaalis Ju Wenjunile. 2015. aastal MM-i turniiril Sotšis sai ta turniiritabelis 3. asetuse, jõudis seal veerandfinaali, kus kaotas Pia Cramlingule. 2017. aastal MM-i turniiril Teheranis sai ta turniiritabelis 2. asetuse. Muzõtšuk võitis poolfinaalis Antoaneta Stefanovat, kuid kaotas finaalis Tan Zhongyile. Mais 2019 sai Muzõtšuk Kaasanis toimunud pretendentide turniiril Aleksandra Gorjatškina järel teise koha. 
Ta võitis Ukraina naiskonna koosseisus naiste maleolümpiatel kaks pronksmedalit (2014, 2016).
Muzõtšuk sai FIDE-lt 2002. aastal naiste rahvusvahelise meistri, 2004. aastal naiste suurmeistri, 2007. aastal rahvusvahelise meistri ja 2012. aastal rahvusvahelise suurmeistri nimetuse.
Tan Zhongyi

Tan Zhongyi (hiina 谭中怡, "pinyin"'is " Tán Zhōngyí"; sündinud 29. mail 1991 Chongqing Shis) on Hiina maletaja, naiste male maailmameister (2017–2018), rahvusvaheline suurmeister (2017).
Ta on 2015. aasta Hiina naiste malemeister. Võitis naiste maleolümpiatel Hiina võistkonna koosseisus 2014. aastal hõbe- ja 2016. aastal kuldmedali. 
Naiste maailmameistrivõistlustel 2017. aastal Teheranis sai Tan turniiritabelis 9. asetuse. Ta võitis teises ringis Anna Ušenina, veerandfinaalis Ju Wenjuni ja poolfinaalis Harika Dronavalli. Finaalis kohtus Anna Muzõtšukiga, keda võits tulemusega 3½:2½ ja sai maailmameistriks. 2018. aasta MM-i turniiril avaringist edasi pääsenud ja kaotas MM-tiitli.
Mais 2019 sai Tan Kaasanis toimunud MM-i pretendentide turniiril 3–4. koha.
Ta sai FIDE-lt 2009. aastal naiste suurmeistri ja 2017. aastal rahvusvahelise suurmeistri nimetuse.
Vineetha Wijesuriya

Vineetha Wijesuriya, hüüdnimi Sri Lanka malekuninganna, (sündinud 1970) on Austraalia ja endine Sri Lanka maletaja, naiste meistrikandidaat (2004). 
Wijesuriya on 11-kordne Sri Lanka naiste malemeister (ajavahemikus 1989–2008). Hiljem asus ta elama Melbourne'i ja hakkas mängima rahvusvahelistel malevõistlustel Austraalia eest. 2014. aastal tuli ta Austraalia ja Okeaania naiste malemeistriks.
Kohv (perekonnanimi)

Kohv on eesti perekonnanimi.
2019. aasta 1. jaanuari seisuga oli Eestis perekonnanimi Kohv 318 inimesel: 140 mehel ja 178 naisel. Perekonnanimede levikult on Kohv meeste puhul 508. ja naiste puhul 408. kohal. Perekonnanimi Kohv on levinuim Pärnu maakonnas, kus neid oli maakonna 10 000 elaniku kohta 12,85.
Kieran Lyons

Kieran Lyons (sündinud 1989) on Fidži maletaja, naiste FIDE meister (2005). 
Lyons on kuulunud Fidži naiskonda viiel naiste maleolümpial (2004, 2006, 2008, 2012, 2014). 2004. aastal maleolümpial Mallorcal mängis ta 13 partiid ja kogus 8 punkti. Selle eest sai ta FIDE-lt 2005. aastal naiste FIDE meistri nimetuse.
Ātūsā Pūrkāshiyān

Ātūsā Pūrkāshiyān (pärsia keeles آتوسا پورکاشیان; sündinud 16. mail 1988 Teheranis) on iraani maletaja, naiste suurmeister (2009).
Pūrkāshiyān tuli 2000. aastal Hispaanias Oropesa del Maris noorte maailmameistriks tütarlaste U12-vanuseastmes.
Ta on 2010. aasta Aasia naiste malemeister ja kuuekordne Iraani naiste malemeister (2007, 2008, 2009, 2011, 2013, 2014). 
Pūrkāshiyān on mänginud naiste maailmameistrivõistlustel, kuid kordagi 32 parema hulka ei pääsenud.
Sārāsādāt Khādemashshari‘eh

Sārāsādāt Khādemashshari‘eh, ka Sara Khadem, (pärsia keeles سارا سادات خادم‌الشریعه; sündinud 10. märtsil 1997 Teheranis) on Iraani maletaja, naiste suurmeister (2013).
Khadem tuli 2009. aastal Antalyas noorte maailmameistriks neidude U12-vanuseastmes.
Ta on 2016. aasta Iraani naiste malemeister. 2017. aastal mängis ta naiste maailmameistrivõistluste turniiril (64 osavõtjat), kuid 32 parema hulka ei pääsenud.
Khadem sai FIDE-lt 2011. aastal naiste rahvusvahelise meistri, 2013. aastal naiste suurmeistri ja 2015. aastal rahvusvahelise meistri nimetuse. 
2022. aastal mängis ta kiirmale MM-il hidžaabita, et näidata toetust Iraanis toimuvatele meeleavaldustele. Selle tõttu elab ta koos abikaasa ja pojaga Hispaanias eksiilis, sest kodumaale naasmisel võetaks ta vahi alla.
Bathujagijn Möngöntuul

Bathujagijn Möngöntuul (mongoli keeles Батхуягийн Мөнгөнтуул; sündinud 8. oktoobril 1987 Ulaanbaataris) on mongoli maletaja, naiste suurmeister (2003). 
Möngöntuul on 2018. aasta Mongoolia naiste malemeister. Ta mängis 2008. aastal naiste maailmameistrivõistlustel Naltšikis, kus kaotas teises ringis Hou Yifanile (2010. aasta maailmameister) ja kaheksandikfinaali ei pääsenud.
Ta sai FIDE-lt 2001. aastal naiste rahvusvahelise meistri, 2003. aastal naiste suurmeistri ja 2010. aastal rahvusvahelise meistri nimetuse.
Dulamsüren Jandžindulam

Dulamsüren Jandžindulam (mongoli keeles Дуламсүрэн Янжиндулам; sündinud 1988) on mongoli maletaja, naiste rahvusvaheline meister (2007). 
Ta on kolmekordne Mongoolia naiste malemeister (2006, 2008, 2012).
Toscana order

Toscana order, ka etruski order on vanarooma arhitektuuris esinev dooria orderi erivorm, üldilmelt lakooniline. Klassikalistest orderitest lihtsaim, kasutati peamiselt monumentaal- ja militaarehitistes.
Ajaloost.
Eraldi orderitüübina käsitletakse Toscana orderit esmakordselt 16. sajandil arhitekt Sebastiano Serlio orderiõpetuses. Levis eelkõige renessanss- ja palladionistlikus arhitektuuris.
Margėnai

Margėnai on küla Leedus Rokiškise rajoonis Kriaunose vallas Audra jõe ja Sartai järve kaldal.
2001. aastal oli külas 31 elanikku, 2011. aastal 14.
Margėnai asub Sartai regionaalpargis. Margėnaid on esmamainitud XVIII sajandil; toona jäi see Kriaunose kihelkonda ja kandis nime Astravas.
Küla järgi on nimetatud Pirgu lademe Margėnai kihistik.
Jeffrey Ashby

Jeffrey Shears Ashby (sündinud 16. juunil 1954) on Ameerika Ühendriikide insener ning endine mereväelane, katselendur ja NASA astronaut.
Ashby sai 1976. aastal Idaho Ülikoolist bakalaureusekraadi masinaehituses ja 1993. aastal Tennessee Ülikoolist lennundussüsteemide magistrikraadi. 1986. aastal lõpetas ta Ameerika Ühendriikide Mereväe Hävituslennukite Relvastuse Kooli ja Ameerika Ühendriikide Mereväe Katselendurite Kooli. Mereväe katselendurina osales ta McDonnell Douglas F/A-18 Horneti arendamises. 
1994. aastal valiti Ashby NASA astronaudiks. Tema esmalend pidi olema 1997. aastal toimunud STS-85, kuid ta eemaldati omal soovil missioonilt, et ta saaks olla koos oma raskelt haige abikaasaga. 1999. aastal osales ta missioonil STS-93 ja 2001. aastal missioonil STS-100. Oktoobris 2002 oli ta missiooni STS-112 komandör.
Ashby lahkus NASAst 2008. aastal ja ta töötab Blue Originis, vastutades mehitatud lendude ohutuse eest.
Alksniai

Alksniai on küla Leedus Rokiškise rajoonis Juodupė vallas.
Külas asub 15 meetri kõrgune Alksniai linnamägi, mille pindala on 40x30 m. Linnamägi oli kasutusel esimesel aastatuhandel enne Kristust ja esimese aastatuhande alguses.
Küla rahvaarv väheneb. Kui 1959. aasta rahvaloenduse järgi elas Alksniais 59 inimest, siis 2001. aastal oli elanike arv 25 ja 2011. aastal oli see 17.
Küla järgi on nimetatud Pirgu lademe Alksniai kihistik.
Hannoveri verekoer

Hannoveri verekoer on Saksamaalt pärit koeratõug, kelle sugupuu ulatub aega 5000 aastat enne meie ajaarvamist. Koera on kasutanud haavatud jahisaagi leidjana.
Steven Hawley

Steven Alan Hawley (sündinud 12. detsembril 1951) on Ameerika Ühendriikide astrofüüsik ja endine NASA astronaut.
Hawley valiti NASA astronaudiks 1978. aastal ja ta osales viiel Space Shuttle'i missioonil. 1984. aastal lendas ta missioonil STS-41-D, mis oli kosmosesüstik Discovery esmalend. 1986. aastal osales ta missioonil STS-61-C. 1990. aastal lendas Hawley missioonil STS-31, mis viis orbiidile Hubble'i kosmoseteleskoobi. 1997. aastal osales ta Hubble'i teisel hooldusmissioonil STS-82 ja tema viimaseks missiooniks jäi 1999. aastal toimunud STS-93, mis viis orbiidile Chandra kosmoseteleskoobi.
Hawley lahkus NASAst 2008. aastal ja töötab Kansase Ülikooli füüsika ja astronoomia professorina.
Segerstadi kihistu

Segerstadi kihistu (inglise "Segerstad Formation") on ordoviitsiumi ladestu Aseri lademe kihistu. Seda hakkasid esimesena eristama Vladimir Jaanusson ja Harry Mutvei aastal 1953.
Kihistu koosneb punakaspruunist muguljast suure savisisaldusega lubjakivist. Segerstadi ja Aseri kihistute vahelised üleminekukivimid loetakse vahel Rokiškise kihistusse kuuluvaks.
Rokiškise kihistu

Rokiškis kihistu (inglise "Rokiškis Formation") on ordoviitsiumi ladestu Darriwili lademe kihistu. Seda hakkasid esimesena eristama Jevlampijus Laškovas, Nijolė Sidaravičienė ja Juozas Paškevičius aastal 1976. Kihistik on nime saanud Rokiškise linna järgi Leedus. Kihistu stratotüüp on Butkunai 241 puurauk, kus kihistu kivimid esinevad 732,40...737,90 meetril.
Kihistu koosneb punakaspruunist ja lapilisest lubjakivist, mis sisaldab üksikuid götiidist ooide. Tegemist on Segerstadi ja Aseri kihistute vaheliste üleminekukivimitega, mille eristamine on subjektiivne.
STS-96

STS-96 oli NASA Space Shuttle'i programmi 94. missioon.
Missiooni teenindas kosmosesüstik Discovery ja see viis Rahvusvahelisse kosmosejaama varustust ja paigutas orbiidile satelliidi STARSHINE. Missioon startis 27. mail 1999 ja naasis Maale 6. juunil.
See oli esimene Space Shuttle'i missioon, mis põkkus Rahvusvahelise kosmosejaamaga.
Fjodor Korotkov

Fjodor Korotkov (vene keeles "Коротков, Фёдор Фёдорович" 15. mai 1902 Pišpek – 19. september 1973 Moskva) oli Nõukogude armee sõjaväelane, kindralmajor (aastast 1943).
Ta teenis oktoobrist 1920 Punaarmees.
Novembris 1938 saadeti ta õppima Frunze-nimelisse Sõjaväeakadeemiasse, pärast akadeemia lõpetamist detsembris 1939 suunati ta Leningradi sõjaväeringkonda. Ta võttis osa Talvesõjast. Oktoobris 1940 määrati ta Leningradi sõjaväeringkonna 14. armee operatiivstaabi ülema vanemabiks.
Janet Kavandi

Janet Lynn Kavandi (sündinud 17. juulil 1959) on Ameerika Ühendriikide keemik ja endine NASA astronaut.
Kavandi valiti astronaudiks 1994. aastal ja ta on osalenud kolmel Space Shuttle'i missioonil. Tema esmalend oli 1998. aastal toimunud missioon STS-91. 2000. aastal osales ta missioonil STS-99, mille ajal kaardistati radariga Maa. Tema viimane missioon oli STS-104, mis toimus 2001. aastal.
Märtsis 2016 sai Kavandi NASA Glenni Uurimiskeskuse direktoriks. Ta lahkus NASA-st 2019. aastal.
Ojaküla kihistik

Ojaküla kihistik (inglise keeles "Ojaküla Member") on ordoviitsiumi ladestu Aseri lademe Aseri kihistusse kuuluv kihistik. Seda hakkasid esimesena eristama Ago Aaloe ja Karl Orviku aastal 1958. Kihistik on nime saanud Ojaküla küla järgi.
Kihistiku stratotüübiks on Ojaküla paemurd.
Ojaküla kihistik on Aseri kihistu ülemine kihistik. Kihistiku all lamab Malla kihistik. Kihistik koosneb ooide sisaldavast lubjakivist, mis on kohati suure liiva sisaldusega. Jägala jõest läänes esindab kihistik ainsana Aseri ladet.
Assassin's Creed

Assassin's Creed on ajalooliste seiklusmärulit sisaldavate videomängude seeria, mida arendavad Ubisofti stuudiod nii Põhja-Ameerikas kui ka Euroopas. Ettevõtmise taga on Patrice Désilets, Jade Raymond ja Corey May.
Mängud on saanud inspiratsiooni assassiinide salaorganisatsioonist.
Malla kihistik

Malla kihistik (inglise keeles "Malla Member") on ordoviitsiumi ladestu Aseri lademe Aseri kihistusse kuuluv kihistik. Seda hakkas esimesena eristama Algimantas Grigelis aastal 1978. Kihistik on nime saanud Malla küla järgi.
Kihistiku stratotüübiks on Iila külas asuv Malla vana paemurd, mis on kinni kasvanud ja millest on nähtav vaid väike madalam lohk.
Malla kihistik on Aseri kihistu alumine kihistik. Kihistikul laseb Ojaküla kihistik. Kihistik koosneb valdavalt ooide sisaldavast lubjakivist, mis sisaldab kohati glaukoniiti. Jägala jõest läänes Malla kihistik puudub.
Robert Behnken

Robert Louis Behnken (sündinud 28. juulil 1970) on Ameerika Ühendriikide õhuväelane ja endine NASA astronaut. 
Behnkenil on doktorikraad masinaehituses ja Ameerika Ühendriikide õhuväes koloneli auaste. Behnken valiti astronaudiks 2000. aastal. Tema esimene missioon oli 2008. aastal toimunud STS-123, mille ajal väljus ta kolm korda avakosmosesse. Behnken lendas teist korda kosmosesse missioonil STS-130. 
Augustis 2018 teatas NASA, et Behnken on koos Douglas Hurleyga määratud Dragon 2 esimese mehitatud lennu meeskonda. Missioon Crew Dragon Demo-2 startis 30. mail 2020 ja põkkus järgmisel päeval Rahvusvahelise Kosmosejaamaga. Missioon naasis Maale 2. augustil.
Behnken lahkus NASAst 2022. aastal.
Vaidlėnai kihistu

Vaidlėnai kihistu on ordoviitsiumi ladestu Aseri lademe kihistu. Seda hakkasid esimesena eristama Jevlampijus Laškovas, Nijolė Sidaravičienė ja Juozas Paškevičius aastal 1976. Kihistu on nime saanud Vaidlėnai küla järgi.
Eestist kihistu kivimeid ei ole leitud. Need esinevad peaaegu kogu Leedus, välja arvatud maa idaosas. Kihistu stratotüüp on Butkūnai 241 puurauk, kus kihistu kivimid esinevad 732,4–734,5 meetril. Leedu loodeosas on kihistu suurim paksus 6,2 meetrit, Nemunase madalikul 7,4 meetrit ja maa keskosas 4,2 meetrit.
Kihistu koosneb pruunikashallist detriiti sisaldavat lubjakivist, mis sisaldab ohtralt katkestuspindasid. Kihistus on ka õhukesed mergli vahekihid.
Vaidlėnai

Vaidlėnai on küla Leedus Rokiškise rajoonis Rokiškise maavallas Beržiena jõe kaldal. Aastal 2001 oli külas 29 elanikku.
Küla järgi on nimetatud Aseri lademe Vaidlėnai kihistu.
Vilučiai kihistu

Vilučiai kihistu on ordoviitsiumi ladestu Keila lademe kihistu. Kihistut hakkasid esimesena eristama Jevlampijus Laškovas, Nijolė Sidaravičienė ja Juozas Paškevičius aastal 1976. Kihistu on saanud nime Vilučiai küla järgi. Kihistu stratotüüp on Svedasai 252 puurauk, kus kihistu kivimid esinevad 622,3–633 meetril. Kihistut eristatakse Leedu kesk- ja idaosas, kus selle kõrval esineb Vangiški kihistu. Kihistu suurim paksus on 20,4 meetrit.
Kihistu koosneb helehallist savisest merglist ja argilliidist.
Šakyna kihistu

Šakyna kihistu (inglise "Šakyna Formation") on ordoviitsiumi ajastu Kunda lademe kihistu. Seda hakkas esimesena eristama Juozas Paškevičius aastal 1976.
Kihistu stratotüüp on Kriukai-146 puurauk, kus selle kivimid esinevad 1102...1110,7 meetril. Lisastratotüübina on kasutusel Šakyna-27 puurauk, kus kihistu kivimid esinevad 1355,60...1362,40 meetril. Kihistu on nime saanud Leedus asuvalt Šakyna alevilt. Eestis esineb kihistut riigi lõunaosas. Leedu aladel esineb kihistu riigi loodeosas; selle suurim paksus on seal 9,2 meetrit.
Kihistu moodustavad hall argilliit, mergel ja hall glaukoniiti sisaldav lubjakivi, milles fossiilidest leidub põhiliselt trilobiite.
Osmussaare kihistik

Pealkirja tekst.
Osmussaare kihistik (inglise keeles "Osmussaare Member") on ordoviitsiumi ladestu Kunda lademe Pakri kihistusse kuuluv kihistik. Seda hakkas esimesena eristama Karl Orviku aastal 1958. Kihistik on nime saanud Osmussaare järgi.
Kihistiku stratotüübiks on Osmussaare pank.
Osmussaare kihistik on Pakri kihistu ülemine kihistik. Kihistiku all lamab Suurupi kihistik. Kihistik koosneb suure liivasisaldusega lubjakivist.
Suurupi kihistik

Suurupi kihistik (inglise keeles "Suurupi Member") on ordoviitsiumi ladestu Kunda lademe Pakri kihistusse kuuluv kihistik. Seda hakkas esimesena eristama Karl Orviku aastal 1958. Kihistik on nime saanud Suurupi küla järgi.
Kihistiku stratotüübiks on Suurupi paljand. Paljand asub Suurupi pangal ja seal paljandub ligi 2 meetrit paekivi. Ülemised 1,1 meetrit moodustab Malla kihistiku ooididega lubjakivi, selle all on 20 cm Osmussaare kihistiku suure pruunide götiitsete ooididega lubjakivi, selle all on aga Suurupi kihistiku monoliitne suure liivasisaldusega lubjakivi. Alumised 30 cm moodustavad Tõlinõmme kihistiku savikas lubjakivi ja mergel. 
Suurupi kihistik on Pakri kihistu alumine kihistik. Kihistikul lasub Osmussaare kihistik. Kihistik koosneb põhiliselt suure lubjasisaldusega liivakivist.
Jägala kihistik

Jägala kihistik (inglise keeles "Jägala Member") on ordoviitsiumi ladestu Kunda lademe Pakri kihistusse kuuluv kihistik.
Kihistiku stratotüübiks on Jägala joa paljand. Jägala kihistik on sealses paljandis ülevalt kolmas ja selle moodustab suure liivasisaldusega lubjakivi. 
Kihistikku eristatakse Tallinnast idas. Kihistik koosneb lubjakivist, mis sisaldab teradena kvartsi ja glaukoniiti; kohati esineb selles ka konglomeraati.
Kallaste kihistik

Kallaste kihistik (inglise keeles "Kallaste Member") on ordoviitsiumi ladestu Kunda lademe Pakri kihistusse kuuluv kihistik. Kihistiku esmaseks määratlemiskohaks on Harku vallas asuv Kallaste pank. 
Kihistikku eristatakse Tallinna ümbruskonnas ja Tallinnast idas. Kihistik koosneb lubjakivist, mis sisaldab teradena kvartsi ja glaukoniiti; kohati esineb selles ka konglomeraati.
Bretoonid

Bretoonid on Prantsusmaal Bretagne'i poolsaarel elav rahvas, kes põlvnevad 5.–6. sajandil sinna rännanud brittidest (või ka Suurbritanniast pärit keltidest).
Bretoonidel on ajalooliselt olnud oma keel, mida nimetatakse bretooni keeleks. Tänapäeval Bretagne’i piirkonna ligikaudu 3 miljonist elanikust räägib seda umbes 250 000 (1989. aastal 500 000) inimest. Neid, kes end bretoonideks nimetavad, on seejuures tunduvalt enam. 
Bretoonid on ajalooliselt tegelnud põllumajanduse ja kalapüügiga. Neid on sajandeid tuntud heade meremeestena. Tänapäeval töötab suur osa bretoone põllumajandus- ja kalastusettevõtetes. Palju bretoone on suundunud Prantsusmaa teise ossa või mõnda välisriiki (nt Ameerika Ühendriikidesse, Kanadasse). 
Bretagne on olnud Prantsusmaa üks usklikumaid piirkondi. Enamik bretoone on katoliiklased.
Katlaahel

Katlaahel, ka pajaahel, oli raudvarvast ja hambulisest lehest koosnev konstruktsioon, mis riputati rehetoas või suveköögis lee kohale.
Kirjeldus.
Sileda varva ülaosas oli konks ahela katlapuu külge riputamiseks, allosas hoiderõngas, millest hambuline leht läbi käis. Katlaahelat sai ülemise konksu abil katlapuu peal vajalikku kohta nihutada. Hambulise lehe ülaosas oli aas, millest sile varb vabalt läbi käis, alumises osas aga konks, mille külge riputati katel. Seda lehte nihutati üles- või allapoole, nii et vastav hammas jäi sobival kõrgusel hoiderõnga peale. Nii sai katelt tõsta või allapoole lasta. 
Mõnel juhul oli varb puust ja hambuline leht metallist. Ketti kasutati katlaahelana harva.
Katlapuu

Katlapuu oli ahjukülje sisse tehtud aukudesse kinnitatud puu lee kohal.
Kirjeldus.
Katlapuusse oli pikuti lõigatud 2–3 cm laiune pilu, millest pandi läbi katlakoogu vars. Katlapuu pilu oli võimalikult pikk, et katlakooku rõhtsalt edasi nihutada. Tavaliselt rippus katlapuu küljes kaks kooku: üks väiksema, teine suurema katla jaoks.
Mõnel pool koosnes katlapuu kahest kõrvuti paiknevast puust, mille vahelt koogu vars läbi pandi.
Pajapink

Pajapink oli neljakandiline puuklotsist jalgadega pingike, millel oli kaks avaust kumerapõhjalise paja toetamiseks, kui see asetati põrandale.
Coeur d'Alene'i keel

Coeur d’Alene’i keel [k`öör-dal´eeni; "Snchitsu’umshtsn"] on sališi keelkonna sisemaasališi keelte hulka kuuluv keel, mida kõneleb Ameerika Ühendriikide Idaho osariigi põhjaosas elav Coeur d'Alene rahvas.
Coeur d’Alene’i keel on kriitiliselt ohustatud. 2014. aastal rääkis seda emakeelena vaid 2 eakat inimest.
The CW

The CW on Ameerika Ühendriikide telekanal, mille asutasid 2006. aastal CBS Corporation and Warner Bros., kui liideti kanalid UPN ja The WB.
Kontrolliv osalus kuulub ettevõttele Nexstar Media Group. Ülejäänut jagavad Paramount Skydance Corporation and Warner Bros. Discovery.
Kanali peakontor asub Burbanki linnas California osariigis.
Phạm Lê Thảo Nguyên

Phạm Lê Thảo Nguyên (sündinud 7. detsembril 1987) on vietnami maletaja, naiste suurmeister (2011). 
Phạm on 2010. aasta Vietnami naiste malemeister. 2011. aastal Mashhadis toimunud Aasia naiste malemeistrivõistlustel võitis ta Harika Dronavalli järel teise koha. Ta võttis Vietnami naiskonna koosseisus osa viiest naiste maleolümpiast (2008–2016). 2010. aastal maleolümpial Hantõ-Mansiiskis võitis ta individuaalse pronksmedali. 
Võitnud FIDE tsooniturniiri pääses Phạm 2017. aastal naiste maailmameistrivõistlustele Teheranis (64 osavõtjaga turniir). Seal võitis ta teises ringis Aleksandra Gorjatškinat, kuid kaheksandikfinaalis kaotas Anna Muzõtšukile.
Phạm sai FIDE-lt 2009. aastal naiste rahvusvahelise meistri, 2011. aastal naiste suurmeistri ja 2013. aastal rahvusvahelise meistri nimetuse. 
Ta on abielus malesuurmeister Nguyễn Ngọc Trường Sơniga.
Hoang Thanh Trang

Hoang Thanh Trang (sündinud 25. aprillil 1980 Hanois) on vietnami päritolu Ungari maletaja, rahvusvaheline suurmeister (2007). 
Hoang hakkas malet mängima neljaaastaselt. 10-aastaselt asus ta koos vanematega elama Ungarisse. Tal on Vietnami ja Ungari kodakondsus. 1998. aastal tuli ta Vietnami esindajana naisjuunioride maailmameistriks ja 2000. aastal Aasia naiste malemeistriks. 
2013. aastal võitis ta Belgradis Ungari esindajana Euroopa naiste malemeistri tiitli. Ta on osa võtnud 9 naiste maleolümpiast – Vietnami (1994–2002) ja Ungari (2006–2012) naiskonna koosseisus.
Maailmameistrivõistlused.
Hoang mängis naiste maailmameistrivõistlustel. 1995. aastal MM-i tsoonidevahelisel turniiril Chișinăus (52 osavõtjat) jagas ta 17–24. kohta. 2001. aastal MM-i turniiril Moskvas (64 osavõtjat) pääses Hoang teise ringi, kuid kaotas seal Aleksandra Kostenjukile, 2004. aastal MM-i turniiril Elistas kaotas ta teises ringis Tatjana Kossintsevale. 2008. aastal MM-i turniiril Naltšikis võitis ta teises ringis Monika Soćkot, kuid kaheksandikfinaalis kaotas Humpy Konerule. 2010. aastal MM-i turniiril Antakyas kaotas ta teises ringis Katerõna Lagnole ja 2012. aastal MM-i turniiril Hantõ-Mansiiskis kaotas teises ringis Tatjana Kossintsevale. Ka 2018. aastal MM-i turniiril Hantõ-Mansiiskis kaheksandikfinaali ta ei pääsenud, kuna kaotas teises ringis Jekaterina Lagnole.
Hoang sai FIDE-lt 1995. aastal naiste rahvusvahelise meistri, 1995. aastal naiste suurmeistri, 1995. aastal rahvusvahelise meistri ja 2007. aastal rahvusvahelise suurmeistri nimetuse.
Jovana Rapport

Jovana Rapport (sünninimi Jovana Vojinović; sündinud 18. veebruaril 1992 Trstenikis Serbias) on serbia maletaja, naiste suurmeister (2009).
Rapport oli kuni 2006. aastani Jugoslaavia Liitvabariigi ja aastatel 2006–2013 Montenegro maletaja. 2013. aastast esindab ta Serbiat.
Ta tuli 2009. aastal Antalyas Vahemere maade naiste malemeistriks. 
Rapport on esinenud viiel naiste maleolümpial (2008–2016) – kolmel korral Montenegro ja kahel korral Serbia naiskonna koosseisus. Kuuel korral on ta mänginud Euroopa võistkondlikel meistrivõistlustel (2007–2015), kus 2015. aastal võitis individuaalse kuldmedali.
Rapport sai FIDE-lt 2008. aastal naiste rahvusvahelise meistri ja 2009. aastal naiste suurmeistri nimetuse. 
Ta abiellus 2016. aastal malesuurmeister Richárd Rapportiga.